জি বাংলা-র জনপ্রিয় নন-ফিকশন শো, ‘ডান্স বাংলা ডান্স’, ‘মীরাক্কেল’ বা ‘দাদাগিরি’-তে মুগ্ধ হন যে দর্শক, তাঁদের অনেকেই হয়তো শুভঙ্কর চট্টোপাধ্যায়ের নামটি সম্পর্কে ওয়াকিবহাল। কারণ এপিসোডের মাঝখানে অনেকবারই হোস্ট বা বিচারকেরা তাঁর কথা বলেন। অনেক সময়েই বিশেষ এপিসোডে তাঁকে দেখাও গিয়েছে। 
তবে দর্শকদের অনেকেই হয়তো জানেন না, সাম্প্রতিক সময়ে বাংলা টেলিজগতে তাঁকে সবচেয়ে সফল নন-ফিকশন শো পরিচালক হিসেবে গণ্য করা হয়। ‘মীরাক্কেল’ থেকে ‘দাদাগিরি’, সর্বত্র তাঁর জয়জয়কার। কিন্তু তাঁর আরও একটি অন্য দিক রয়েছে। তিনি একজন সুলেখক এবং ‘পদ্যচর্চা’ নামক একটি পত্রিকার সম্পাদনা করেন।  

আগামী শুক্রবার সেই ‘পদ্যচর্চা’ থেকেই প্রকাশিত হতে চলেছে তাঁর কাব্যগ্রন্থ ‘প্রেম পর্যটন ফাঁদ’। পত্রিকার পক্ষ থেকে আয়োজিত কবিতা উৎসবের মধ্যেই প্রকাশিত হবে এই বই। উদ্বোধন করবেন বিশিষ্ট কবি ও সাহিত্যিক জামিল সৈয়দ ও সুব্রত সরকার। অনুষ্ঠানে প্রবেশ অবাধ। আগামী শুক্রবার যাদবপুর বিশ্ববিদ্যালয়ের বিবেকানন্দ হলে দুপুর ১টায় প্রকাশিত হবে এই বই।